આગળ બેલતાં અગાઉ ભાવિકાએ નણંદ સામે નજર કરી. ‘સેલ્ફીમાં પોતાનાં વખાણ થયાં એનાથી ભૈરવી હવામાં ઊડતી હતી. જબરજસ્ત ખુશમિજાજમાં હતી. એણે તો ઘડ દઈને મંજુબાના આ હાર ઉપર હાથ મૂકીને અધિકારપૂર્વક કહ્યું કે દાદી, નો પ્રોબ્લેમ! મારી મમ્મીની ભૂલ તમે સુધારી નાખો. આ હાર મને પહેરાવી દો તો સેલ્ફીમાં મારા ફોટા જોઈને બધી બહેનપણીઓનાં મગજ ચકરાઈ જશે. પપ્પાજી, મંજુબા, વિભાકરભાઈ, આદિત્યભાઈ અને ભાસ્કર બધા ત્યાં હાજર હતા. ભૈરવીની વાત સાંભળીને બધા હસી પડ્યા. એક માત્ર આકાંક્ષા ના હસી. એ તો આમેય ચિડાયેલી હતી. ભૈરવીએ હાર માગ્યો કે તરત એણે પણ દાદીનો હાથ પકડી લીધો. દાદી, પ્લીઝ આ હાર એને નહીં, મને આપો. વટ પાડવાની મારે જરૂર છે. ભૈરવી તો ભપકાદાર બની ગઈ છે, સેલ્ફીમાં હવે મારો વારો છે... મંજુબાનો જમણો હાથ ભૈરવીએ પકડ્યો હતો અને ડાબો હાથ આકાંક્ષાએ જકડી લીધો હતો. દાદીના આ એક હાર માટે બંને પૌત્રીઓ જીદે ચડી હતી...’